2018/0232 (COD)

KOMISIJOS KOMUNIKATAS EUROPOS PARLAMENTUI



pagal Sutarties dėl Europos Sąjungos veikimo 294 straipsnio 6 dalį



dėl

Tarybos pozicijos dėl Reglamento dėl bendradarbiavimo muitinių klausimais programos „Muitinė“ priėmimo

1.Pagrindiniai faktai

Pasiūlymo perdavimo Europos Parlamentui ir Tarybai data

(dokumentas COM(2018) 442 final – 2018/0232 COD): 2018 m. birželio 8 d. Europos ekonomikos ir socialinių reikalų komiteto nuomonės data: 2018 m. spalio 17 d. Per pirmąjį svarstymą priimtos Europos Parlamento pozicijos data: 2019 m. balandžio 16 d. Pakeisto pasiūlymo perdavimo data: netaikoma Tarybos pozicijos priėmimo data: 2021 m. kovo 1 d.

2.Komisijos pasiūlymo tikslas

Muitinės padeda saugoti ne tik Sąjungos ir valstybių narių finansinius interesus – kontroliuodamos per ES išorės sienas vežamas prekes jos saugo visuomenę nuo terorizmo, grėsmių sveikatai bei aplinkai ir kitų pavojų. Nuo 2016 m. taikoma nauja teisinė muitų sistema – Sąjungos muitinės kodeksas. Pagrindiniai Sąjungos muitinės kodekso tikslai – nebenaudoti popierinių procedūrinių dokumentų ir skaitmeninti prekybos ir muitinės sąveiką. Visapusiškas Sąjungos muitinės kodekso įgyvendinimas įmanomas tik jei valstybių narių muitinės intensyviai ir operatyviai bendradarbiaus tarpusavyje, su kitomis valdžios institucijomis ir prekybos bei kitomis trečiosiomis šalimis.

Siūloma programa, pakeisiančia programą „Muitinė 2020“, bus remiamas bendradarbiavimas muitinių klausimais.

Muitinių bendradarbiavimas ir gebėjimų stiprinimas bus jungiami į dvi grupes: vieną grupę, apimančią žmogiškuosius išteklių tinklus bei kompetencijos stiprinimo veiksmus, ir kitą grupę – informacinių technologijų (IT) pajėgumų didinimą. Pirmosios grupės priemonėmis bus racionalizuotas valstybių narių ir kitų programoje dalyvaujančių šalių keitimasis gerosios patirties pavyzdžiais ir praktinėmis žiniomis, konkretų dėmesį skiriant projektais pagrįstam, struktūriškam bendradarbiavimui – glaudžiam integruotam dalyvaujančių šalių bendradarbiavimui – taip bus padėtas pamatas tolesnei muitų sąjungos raidai. Antrosios grupės priemonėmis bus suteikta galimybė programos lėšomis finansuoti tarpusavyje susietas muitinės IT sistemas, įskaitant visos Europos IT sistemas, ir infrastruktūrą, įskaitant prekybos ir muitinės sąveikos skaitmeninimą, taip pat sustiprintą rizikos valdymą, kurias taikydamos Sąjungos muitinės taps visavertėmis elektroninio administravimo institucijomis ir rems U. von der Leyen vadovaujamos Komisijos užmojus perkelti muitų sąjungą į kitą lygmenį.

3.Pastabos dėl Tarybos pozicijos

Per pirmąjį svarstymą priimta Tarybos pozicija visiškai atitinka per trišalį Europos Parlamento, Tarybos ir Komisijos dialogą 2020 m. gruodžio 15 d. pasiektą susitarimą. Pagrindiniai šio susitarimo aspektai:

–darbo programos priėmimas įgyvendinimo aktu, ją papildžius tam tikrais elementais. Dauguma šių elementų jau yra privalomi pagal 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių;

–visų nuorodų į Muitinės daugiametį strateginį planą (DSP–M) išbraukimas iš reglamento teksto, nepanaikinant 2008 m. sausio 15 d. Europos Parlamento ir Tarybos sprendimo Nr. 70/2008/EB dėl nepopierinės muitinės ir verslo aplinkos (buvusio E. muitinės sprendimo);

–naujas Komisijos įsipareigojimas skelbti ir reguliariai atnaujinti pagal programą finansuojamų Europos elektroninių sistemų orientacinį sąrašą;

–ataskaita dėl deleguotųjų įgaliojimų, kurią turi parengti Komisija;

–programos trukmė – nuo 2021 m. sausio 1 d. iki 2027 m. gruodžio 31 d.;

–reglamento įsigaliojimas jo paskelbimo dieną ir taikymas nuo 2021 m. sausio 1 d.

Komisija pritaria per trišalį dialogą pasiektam susitarimui, kuriuo sudaromos sąlygos greitai priimti naująją programą. Programa padės sukurti modernią muitų sąjungą, kurioje daugiausia dėmesio bus skiriama ES įmonių ir piliečių interesams. Komisija tebėra susirūpinusi dėl 12 straipsnio išbraukimo ir Sprendimo Nr. 70/2008/EB nepanaikinimo. Todėl tuo klausimu ji pateikia pareiškimą, kuris turi būti pridėtas prie galutinio priimamo teisės akto (žr. 5 punktą).

4.Išvada